ఆంధ్రప్రదేశ్‌లో హెచ్‌సీఎల్‌ ఐటీ సెజ్‌
- సమ్మతి తెలిపిన కేంద్ర ప్రభుత్వం సెజ్‌ బోర్డు
- దాదాపు రూ. 400 కోట్ల వ్యయంతో ఏర్పాటు
- విజయవాడలో 10.5 హెక్టార్లలో స్థాపన
న్యూడిల్లీ: హెచ్‌సీఎల్‌ టెక్నాలజీస్‌ ఆంధ్రప్రదేశ్‌లో ఏర్పాటు చేయదలచిన ఐటీ ప్రత్యేక ఆర్థిక మండలికి (సెజ్‌) కేంద్ర వాణిజ్య శాఖ అనుమతి మంజూరు చేసింది. ఆంధ్రప్రదేశ్‌ రాజధాని విజయవాడ సమీపంలో దాదాపు రూ.400 కోట్ల వ్యయంతో సంస్థ దీనిని ఏర్పాటు చేసేందుకు ముందుకు వచ్చింది. హెచ్‌సీఎల్‌ చేసిన ప్రతిపాదనకు వాణిజ్య శాఖ కార్యదర్శి రీటా తియోతియా నేతృత్వంలో సమావేశంమై సెజ్‌ అనుమతుల అందించే మంత్రిత్వ శాఖ అంతర్గత బోర్డు సమ్మతి తెలియజేసింది. హెచ్‌సీఎల్‌ ప్రతిపాదనలను పరిశీలించి చర్చలు జరపిన తరువాత ఈ ప్రత్యేక ఐటీ సెజ్‌ ఏర్పాటు ప్రతిపాదనకు సమ్మతి తెలియజేసినట్టుగా ఈ సమావేశం మినట్స్‌లో సర్కారు వర్గాలు తెలిపాయి. మొత్తం 10.43 హెక్టార్లలో దీనిని హెచ్‌సీఎల్‌ ఏర్పాటు చేయనుంది. దేశంలో జరిగే ఎగుమతుల్లో దాదాపు 25 శాతం వాటాను మన దేశంలో సెజ్‌లే అందిస్తున్నాయి. సెజ్‌లో ఏర్పాటు చేసే యూనిట్లు, డెవలపర్లు పన్ను రాయితీలతో పాటు పలు ఆర్థికేతర లబ్ధిని పొందుతుంటారు. దీనికి తోడు ఆయా సంస్థలు ఇక్కడ తమ ఉత్పత్తులను ఏర్పాట చేసుకొనేందుకు గాను ఒక గవాక్ష పద్ధతిలో అనుమతులు లభిస్తాయి. దేశ వ్యాప్తంగా మొత్తం 223 సెజ్‌లు కార్యకలాపాలను నిర్వహిస్తున్నాయి. ఇందులో 5,146 యూనిట్లు పని చేస్తున్నాయి. ఐటీ, ఫార్మా, టెక్స్‌టైల్‌, ఫుడ్‌ ప్రాసెసింగ్‌, లెదర్‌, బయోటెక్నాలజీ, డైమండ్‌ పాలిషింగ్‌కు చెందిన రంగాలలో ఈ సెజ్‌లు ఉన్నాయి. ఇందులో అత్యధికంగా సెజ్‌లు తమిళనాడు, తెలంగాణ, కర్ణాటక, మహారాష్ట్రాల్లో ఉన్నాయి.
మీ స్నేహితులకు రికమెండ్ చెయ్యండి